तास्मानियामा दसैं परेड
अस्ट्रेलियाको दक्षिणी क्षेत्रमा रहेको राज्य तास्मानियामा पहिलोपटक दशैं महोत्सव तथा सांस्कृतिक परेडको आयोजना गरिएको छ । कोजाग्रत पूर्णिमाको दिन आयोजित उक्त कार्यक्रममा सयौं नेपालीका साथै विदेशीले समेत सहभागिता जनाए । 
अस्ट्रेलिया — अस्ट्रेलियाको दक्षिणी क्षेत्रमा रहेको राज्य तास्मानियामा पहिलोपटक दशैं महोत्सव तथा सांस्कृतिक परेडको आयोजना गरिएको छ । कोजाग्रत पूर्णिमाको दिन आयोजित उक्त कार्यक्रममा सयौं नेपालीका साथै विदेशीले समेत सहभागिता जनाए । तास्मानियाको लन्चेस्टन सहरमा आयोजना गरिएको उक्त महोत्सवमा नेपाली परम्परागत झाँकी सहितको सांस्कृतिक परेड आयोजना गरिएको थियो । उक्त सहरका मेयर अलबर्ट भान जेट्टन सहित अन्य राजनीतिक दलका नेताहरु समेत सम्मिलित झाँकीमा नेपाली पञ्चेबाजा, लाखे सहितका विभिन्न नेपाली पहिचान झल्कने प्रस्तुति गरिएको थियो । महोत्सवमा दसैं सम्बन्धि गीतसंगीतमा नृत्य प्रस्तुत गरिएको थियो भने सामूहिक टीका लगाउने कार्यक्रम समेत राखिएको थियो । नेपालीमात्र नभएर विदेशीले समेत टीका थापे ।लन्चेस्टनको सिभिक स्क्वायरबाट सुरु भएको परेड सहरका मुख्य क्षेत्र हुँदै उक्त स्थानमा पुगेर टुङ्गिएको थियो । महोत्सवमा सहभागी मेयर भान जेट्टनले नेपाली कलासंस्कृतिको प्रशंसा मात्र गरेनन् कि उक्त क्षेत्रको विकास तथा बहुसांस्कृतिक पहिचान अभिबृद्धिका लागि पुर्‍याएको योगदानका लागि धन्यवाद समेत दिएका थिए । सांस्कृतिक प्रस्तुतिका लागि नेपालबाटगायक सुगम पोखरेल, नबिन के. भट्टराई, आदेश पोखरेल लगायत आएका थिए । 